《送王思龄归合肥》
清代·魏裔介

长安有客思山桂，挂席秋风潞河汭。边城一雁正高飞，爽气澄霞雨新霁。

忆昨承恩衣绣衣，太仓充溢鼠雀稀。六军白粲满区釜，君王玉馔有光辉。

左省高资重廷阙，特简清秩班卿月。入告我后尽嘉谋，退食委蛇无请谒。

江上云山梦里来，知君肝胆几徘徊。金樽满酌不辞醉，茫然清兴使人哀。

君不见八公仙去空山色，濡须之水流不息。功成方可拂衣去，莫到淮南忘蓟北。

作者简介：（1616—1686）初直隶柏乡人，字石生，号贞庵，又号昆林。顺治三年进士，散馆授工科给事中。康熙间官至吏部尚书，保和殿大学士，以党附鳌拜之嫌致仕。为言官时疏至百余上，敷陈剀切，多见施行。乾隆初追谥文毅。治理学，有《圣学知统录》、《知统翼录》、《希贤录》，另有《兼济堂集》等。